Sonos og Philips Hue er klar til at flette fingre

Et smartere hjem er på vej til at blive endnu mere … ja, smart. Sonos og Philips Hue – to af de helt store spillere inden for lyd og lys – er nemlig ved at gøre sig klar til et tættere parløb. Og det kan få dine højttalere til at tænde og dæmpe lyset for dig.

Det ser ud til, at Sonos Voice Control snart vil kunne styre Philips Hue-lys direkte. Ifølge kilder tæt på udviklingen bliver Hue den første partner uden for lydverdenen, som Sonos’ stemmestyring får lov til at lege med. Funktionen ventes rullet ud inden årets udgang – og de første detaljer afsløres efter alt at dømme på Philips Hues presseevent den 3. september. Det skriver Hueblog.de.

Stemmestyringen vil – ifølge rygterne – kunne klare klassiske lysopgaver som at tænde og slukke lamper, justere lysstyrken og aktivere forudindstillede lys-scener. Alt sammen med en simpel stemmekommando til din Sonos-højtaler.

Sonos’ stemmestyring foregår lokalt på enheden, hvilket betyder, at kommandoer bliver lynhurtigt udført uden først at skulle en tur i skyen. Det lover godt for både hastighed og privatliv – og for Hue-funktionerne, der i princippet også kan køre lokalt over netværket.

En stemme med begrænsninger

Sonos Voice Control er i dag mest kendt for at styre musik – og det gør den godt. Den fungerer med Spotify, Apple Music, Amazon Music og flere, og du kan bede den om at justere volumen, hoppe mellem sange og gruppere højtalere på tværs af rum.

Derudover kan den sætte timere, fortælle hvad klokken er og give dig vejrudsigten – men der er stadig langt op til Alexa og Google Assistant, når det gælder funktionalitet. Det gør samarbejdet med Hue til et kærkomment løft.

Dog er der én væsentlig begrænsning: Sonos Voice Control virker i øjeblikket kun på amerikansk-engelsk og fransk. Det betyder, at danske brugere må vente lidt endnu på at kunne tale med deres højtalere og lamper på mere hjemlige vilkår – medmindre de mestrer udtalen af “Hey Sonos” med international accent.

En oplagt alliance

At netop Sonos og Hue nu finder sammen, giver i virkeligheden rigtig god mening. Begge brands er veletablerede i premiumsegmentet og er fast inventar i mange moderne hjem. Mange har i forvejen både Sonos-højttalere og Hue-lys – men indtil nu har de levet hver deres liv.

Samarbejdet bliver derfor en kærkommen opgradering for dem, der allerede har investeret i det smarte hjem og gerne vil undgå at råbe til flere assistenter for at få styr på både lyd og lys.

Mere information forventes altså afsløret den 3. september – og hvis rygterne holder stik, kan 2025 meget vel blive året, hvor din højttaler også bliver din lysmester.

Sonos og Philips Hue er klar til at flette fingre